CELEX: 
Language: ga
Date: 2021-02-24 00:00:00
Title: RIALACHÁN TARMLIGTHE (AE) …/... ÓN gCOIMISIÚN lena bhforlíontar Rialachán (AE) 2019/1238 ó Pharlaimint na hEorpa agus ón gComhairle maidir le faisnéis bhreise chun críocha an chóineasaithe sa tuairisciú maoirseachta

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               1.1.Cúlra ginearálta
            
            
               Le Rialachán (AE) 2019/1238 ó Pharlaimint na hEorpa agus ón gComhairle an 20 Meitheamh 2019 maidir le Táirge Pinsin Phearsanta Uile-Eorpach (TPPU), tugtar isteach creat coigiltis comhlántach um pinsean pearsanta ar fud an Aontais Eorpaigh. 
            
            
               Tá daonra na hEorpa ag dul in aois. In 2060, ní bheidh ann ar an meán ach beirt in aois oibre in aghaidh gach duine atá ar scor, i gcomparáid le ceathrar in aois oibre sa lá atá inniu ann. Mar thoradh air sin, d’ainneoin na n‑athchóirithe tábhachtacha atá déanta ag cuid mhór de Bhallstáit an Aontais Eorpaigh, beidh inbhuanaitheacht agus leordhóthanacht na gcóras pinsin sna Ballstáit faoi bhrú níos mó. Go háirithe, tá córais pinsin stát-eagraithe faoi bhrú cheana féin. 
            
            
               Tá breis coigiltis riachtanach chun ioncaim scoir ó chórais pinsin thraidisiúnta stát-eagraithe a chomhlánú le pinsin fhorlíontacha. Chuige sin, is cloch mhíle thábhachtach é Rialachán TPPU maidir le dul i ngleic leis an mbearna phinsin agus margadh uile-Eorpach a bhaint amach le haghaidh táirgí pinsin phearsanta laistigh d’Aontas na Margaí Caipitil.
            
            
               Tugann sé rogha bhreise do thomhaltóirí airgead a choigilt le haghaidh an scoir. Leagtar síos, le Rialachán TPPU, an bhunchloch le haghaidh margadh pinsin phearsanta uile-Eorpach, trí rialacha caighdeánaithe a chur ar fáil le haghaidh phríomhghnéithe an táirge, amhail ceanglais trédhearcachta, comhairle, rialacha infheistíochta, ceart malartaithe, cineál na roghanna infheistíochta, agus cineál na n‑eisíocaíochtaí. 
            
            
               1.2.Cuspóirí
            
            
               I gcomhréir le Rialachán TPPU, is é is aidhm don Rialachán tarmligthe seo an cuspóir seo a leanas a bhaint amach: 
            
            
               1.
                     Rialachán TPPU a fhorlíonadh tríd an bhfaisnéis bhreise dá dtagraítear in Airteagal 40 a shonrú, d’fhonn cóineasú sa tuairisciú maoirseachta a áirithiú a mhéid is iomchuí.
            
            
               1.3.Cúlra dlíthiúil
            
            
               Déantar Rialachán (AE) 2019/1238 ó Pharlaimint na hEorpa agus ón gComhairle an 20 Meitheamh 2019 maidir le Táirge Pinsin Phearsanta Uile-Eorpach (TPPU) a fhorlíonadh leis an ngníomh seo de réir an bhunúis dlí maidir le cumhacht a thabhairt don Choimisiún faoi Airteagal 40(9) de. 
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               Is ar chomhairle theicniúil ó ÚEÁPC atá an Gníomh seo bunaithe, i gcomhréir le hAirteagal 10(1) de Rialachán (AE) Uimh. 1094/2010. Sular chuir ÚEÁPC an chomhairle theicniúil faoi bhráid an Choimisiúin, rinne sé comhairliúchán poiblí oscailte idir an 2 Nollaig 2019 agus an 2 Márta 2020. Roimh an gcomhairliúchán poiblí, fuair ÚEÁPC tuairimí comhpháirteacha ón dá ghrúpa geallsealbhóirí atá aige, an Grúpa Geallsealbhóirí Árachais agus Athárachais agus an Grúpa Geallsealbhóirí Pinsean Ceirde. Ina theannta sin, bhunaigh ÚEÁPC grúpa comhairleach de Shainchleachtóirí le haghaidh TPPU chun gnéithe praiticiúla de na smaointe a forbraíodh a phlé agus mhalartaigh sé tuairimí le ECFE agus le hacadóirí pinsin den scoth freisin. An 24 Feabhra 2020, d’eagraigh ÚEÁPC éisteacht phoiblí inar lorg sé ionchur ó gheallsealbhóirí. Rinne ÚEÁPC anailís costais is tairbhe freisin, a áiríodh sa tuarascáil chríochnaitheach mar aon le toradh an chomhairliúcháin phoiblí agus freagairtí ÚEÁPC ar gheallsealbhóirí. An 14 Lúnasa 2020, sheol ÚEÁPC an tuarascáil chríochnaitheach in éineacht le comhairle theicniúil chuig an gCoimisiún. 
            
            
               3.EILIMINTÍ DLÍ AN GHNÍMH THARMLIGTHE 
            
            
               Is é is aidhm don Rialachán Tarmligthe seo eilimintí forlíontacha a shonrú ó chóras TPPU nach dtuigtear cinntí straitéiseacha ná roghanna beartais uathu. Comhlánaíonn siad an creat beartais a leagtar síos i Rialachán (AE) 2019/1238 le tuilleadh sonraí agus soiléirithe maidir leis na heilimintí sin a chumhdaítear leis an gcumhachtú. 
            
            
               Sonraítear in Airteagal 1 an fhaisnéis bhreise nach mór d’údaráis inniúla a bhailiú le haghaidh an chóineasaithe sa tuairisciú maoirseachta.
            
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 24.2.2021
            
         
         
            
               lena bhforlíontar Rialachán (AE) 2019/1238 ó Pharlaimint na hEorpa agus ón gComhairle maidir le faisnéis bhreise chun críocha an chóineasaithe sa tuairisciú maoirseachta 
               
            
               (Téacs atá ábhartha maidir le LEE)
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Rialachán (AE) 2019/1238 ó Pharlaimint na hEorpa agus ón gComhairle an 20 Meitheamh 2019 maidir le Táirge Pinsin Phearsanta Uile-Eorpach (TPPU)
                  1
                agus go háirithe Airteagal 40(9), an chéad fhomhír de,
            
            
               De bharr an mhéid seo a leanas:
            
            
               (1)Tá soláthraithe Táirge Pinsin Phearsanta Uile-Eorpaigh (TPPU) faoi réir roinnt reachtaíochta earnála de chuid an Aontais agus roinnt reachtaíochta earnála náisiúnta laistigh de réimse na seirbhísí airgeadais, agus faoi réir na gceanglas tuairiscithe earnála chomhfhreagracha dá n‑údaráis inniúla, lena n‑áirítear na hÚdaráis Mhaoirseachta Eorpacha. Is gá cur chuige caighdeánaithe a ghlacadh maidir leis an bhfaisnéis atá riachtanach chun críoch maoirseachta chomh maith leis an bhfaisnéis a sholáthraítear faoin dlí earnálach ábhartha chun maolú a dhéanamh ar an bhféidearthacht ceanglais tuairiscithe bhreise shuntasacha éagsúla náisiúnta a bheith ann. D’iarr an Coimisiún ar an Údarás Eorpach um Árachas agus Pinsin Cheirde treoir theicniúil a chur ar fáil.
            
            
               (2)Tá gá le tacar faisnéise caighdeánaithe le haghaidh inchomparáideacht feabhsaithe agus éifeachtúlacht níos fearr agus chun tuairisciú dúbailte a sheachaint atá nasctha le ceanglais maidir le faisnéis earnála,
            
            
            
            
               TAR ÉIS AN RIALACHÁN SEO A GHLACADH:
            
            
               Airteagal 1
            
            
               Áireofar san fhaisnéis bhreise dá dtagraítear in Airteagal 40(1) go (5) de Rialachán (AE) 2019/1238 an fhaisnéis seo a leanas:
            
            
               (a)tuairisc ar chóras bainistithe riosca an tsoláthraí TPPUnna, lena n‑áirítear a rialachas, chun na rioscaí a eascraíonn as táirgí TPPU a bhainistiú;
            
            
               (b)tuairisc ar an ngnó a ndeachaigh an soláthraí TPPUnna ina bhun i ndáil leis an earnáil ina bhfuil an soláthraí TPPUnna ag oibriú, lena n‑áirítear cineál na n‑infheistíochtaí a rinneadh agus a mbainistiú, cibé acu atá na hinfheistíochtaí gníomhach nó éighníomhach, cibé acu a thairgtear nó nach dtairgtear ráthaíochtaí, cur chun feidhme teicnící maolaithe riosca, méid na ranníocaíochtaí agus luachanna sócmhainní, agus liosta ina mbeidh Ballstát baile an tsoláthraí TPPUnna agus aon Bhallstáit óstacha de chuid an tsoláthraí TPPUnna;
            
            
               (c )an fhaisnéis maidir leis na beartais i scríbhinn nach mór do sholáthraithe TPPUnna a bheith i bhfeidhm acu chun aghaidh a thabhairt ar na rioscaí ábhartha;
            
            
               (d)faisnéis maidir leis na prionsabail luachála a chuirtear i bhfeidhm chun críoch sócmhainneachta, i gcás inarb infheidhme;
            
            
               (e )forléargas ar na rioscaí ábhartha a bhaineann le soláthar TPPU nó atá bainteach leis agus ar an gcaoi a bhfuil sé beartaithe ag an soláthraí TPPUnna na rioscaí sin a bhainistiú, lena n‑áirítear rioscaí airgeadais agus leachtachta, rioscaí margaidh, rioscaí creidmheasa, rioscaí clú agus rioscaí a bhaineann le tosca comhshaoil, sóisialta agus rialachais, ach gan a bheith teoranta dóibh sin;
            
            
               (f)an fhaisnéis maidir le struchtúr caipitil an tsoláthraí TPPUnna, lena n‑áirítear cóimheasa caipitil agus leibhéil giarála;
            
            
               (g)faisnéis maidir le conarthaí atá i seilbh soláthraí TPPUnna, nó maidir le conarthaí arna ndéanamh le tríú páirtithe, lena n‑áirítear na hoibleagáidí i leith coigilteoirí TPPU le linn chéim an dícharntha, nó i dtaca le fochuntais TPPU a sholáthar.
            
         
         
            
            
            
            
               Airteagal 2
            
            
               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil, 24.2.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
            
         
         
            
                  
                     (1)
                  
                        IO L 198, 25.7.2019, lch. 1.